次韻奉酬文翁
作者：沈遼
朝代：宋

paragraphs: 昔人幽操有至樂，吾豈含華企沖漠。
已知勞生委夢幻，不問萬事紛紛作。
四十年來春復秋，但見花開更花落。
最愛長夏適我懷，新竹森森初解籜。
修林喬木結青蔭，下蔽文窗與朱箔。
已將形骸付物外，何必髙下窮崖壑。
老去詩書强遮眼，爾來悉已懸髙閣。
多病不賴世人知，吾亦於人無厚薄。
陽狂長鄙向子平，絃歌偶似陶淵明。
無事長甘數斗粟，終不苟就五鼎烹。
南莊夫子謝聲名，誇我田家蠶且耕。
誰知此意正相合，寂寥應笑魯諸生。